ཆོས་རྗེ་ཨ་དཀོན་རིན་པོ་ཆེ།

༄༅། །ཆོས་རྗེ་ཨ་དཀོན་རིན་པོ་ཆེ་སྐུ་ཕྲེང་གཉིས་པ་ཀརྨ་བཤད་སྒྲུབ་ཆོས་ཀྱི་ཉི་མ་མཆོག་གི་མཛད་རྣམ་བསྡུས་པ་བཞུགས་སོ། ། 

འཁྲུངས་ཡུལ། བོད་རང་སྐྱོང་ལྗོངས། ཆབ་མདོ་ས་ཁུལ།  རི་བོ་ཆེ།མདའ་རག་གྲོང་ཚོ། 

འཁྲུངས་པའི་དུས་ཚོད། སྤྱི་ལོ་༡༩༤༠ལོའི་ཟླ་བ་༤པའི་ཚེས་པ་༤ཉིན།

དགོངས་པ་ཆོས་དབྱིངས་སུ་འཐིམ་པའི་དུས་ཚོད། སྤྱི་ལོ་༢༠༡༣ལོའི་ཟླ་བ་༡༠པའི་ཚེས་༨ཉིན།  

དགོངས་པ་ཆོས་དབྱིངས་སུ་འཐིམ་པའི་ས་ཆ།  ཀྲུང་གོ། ཁྲེན་ཏུ།

ཆོས་ལུགས། ནང་པ་སངས་རྒྱས། 

གྲུབ་མཐའ། ཀརྨ་བཀའ་བརྒྱུད། 

ཡོངས་འཛིན། Sechen Kongtrul Rinpoche
༸ ཀརྨ་པ་སྐུ་ཕྲེང་བཅུ་དྲུག་པ་རང་བྱུང་རིག་དཔལ་རྡོ་རྗེ།

དྲྭ་ཚིགས།  http://samyeling.org

ཆོས་རྗེ་ཨ་དཀོན་སྐུ་འཁྲུངས་པའི་ཡུལ་ནི།
རྒྱལ་དབང་ཀརྨ་པ་བཅུ་དྲུག་རིག་པའི་རྡོ་རྗེ་མཆོག་གིས་དགོངས་བརྟགས་ལས། སྒྲོལ་མ་ལྷ་ཁང་ནས་བྱང་ཤར་ཕྱོགས་རྟ་ལམ་ལྷོད་པོ་ཉིན་གསུམ་གྱི་མཚམས་སུ་ཁྱིམ་ཚང་འབྲིང་པོ་ཙམ་ལ། ཡབ་བཀྲ་ཤིས་སམ་ཨོ་རྒྱན་མིང་ཅན་དང་། ཡུམ་ཆོས་ཀྱི་མིང་ཅན་ལ། ཁྱེའུ་འབྲུག་ལོ་པ་ཞིག་སྣང་། དེ་ཉིད་ལ་འགྲོ་དོན་རྒྱ་ཆེན་འབྱུང་། ཞེས་གསུངས་པ་ལྟར། མདོ་ཁམས་རི་བོ་ཆེའི་མངའ་ཁོངས། ཀུན་མཁྱེན་མི་བསྐྱོད་རྡོ་རྗེ་སྐུའི་པད་མོ་བཞད་པའི་ཕྱོགས་དང་ཉེ་བ། ངོམ་རྒྱུད་མདའ་རག་གྲོང་སྡེར་ཡབ་བཀྲ་ཤིས་རིན་ཆེན་དང་། ཡུམ་ཁ་ལུ་དོན་གྲུབ་ཆོས་སྐྱིད་གཉིས་ཀྱི་སྲས་སུ་རབ་བྱུང་བཅུ་དྲུག་པའི་ལྕགས་འབྲུག སྤྱི་ལོ་༡༩༤༠་ལོར་ཞང་ཚང་ཆུ་ཟངས་འོ་མ་ལྟར་དཀར་པོ་གྱུར་པ་དང་། གཡོག་མོའི་རྨི་ལམ་དུ་ཁང་སྟེང་ན་གདུགས་ཕུབ་པར་རྨིས་པ་དང་། དངོས་སུ་ཇ་ཚག་ནང་དུ་རྡོའི་ནེའུ་ལེ་ཞིག་བབ་པ་དང་། སྔར་དང་མི་འདྲ་བར་བྱ་རོག་གཉིས་ཀྱིས་རྟག་པར་སྲུང་བའི་ཚུལ་བྱས་པ་སོགས་ང་མཚར་བའི་ལྟས་དུ་མ་དང་བཅས་སྐུ་འཁྲུངས། རྡོའི་ནེའུ་ལེ་བབ་པ་དེ་འཛམ་ནག་གི་སྤྲུལ་པ་དང་། བསོད་ནམས་ཆེ་བར་ཡང་བཤད། དེ་དུས་བླ་མ་ཆོས་གྲགས་དང་། ལྷ་དབང་གཉིས་ཀྱིས་རྒྱལ་དབང་ཀརྨ་པ་མཆོག་གི་དགོངས་བརྟགས་བཞིན། ངོམ་ཆུ་སྟོད་སྨད་ནས་རྟགས་མཚན་ཅན་གྱི་ཁྱེའུ་འབྲུག་ལོ་བ་བདུན་གྱི་མིང་ཐོ་བླངས། རྒྱལ་དབང་ཀརྨ་པ་མཆོག་ཀརྨ་དགོན་ལ་ཕེབས་སྐབས་བླ་མ་ཨ་ཚུལ་གྱིས་ཁྱེའུ་རྣམས་ཀྱི་མཚན་ཐོ་ཕྱག་ཏུ་ཕུལ་ཏེ། ཡང་སྲིད་གསལ་པོ་ཐག་གཅོད་རོགས་ཞུས་པས། ཡབ་བཀྲ་ཤིས་རིན་ཆེན་དང་། ཡུམ་དོན་གྲུབ་ཆོས་སྐྱིད་གཉིས་ཀྱི་བུ་ལྕགས་འབྲུག་ལོ་བ་ཀརྨ་བཤད་སྒྲུབ་ཆོས་ཀྱི་ཉི་མ་ཕྲིན་ལས་ཀུན་ཁྱབ་དཔལ་བཟང་པོ་ཕྱོགས་ལས་རྣམ་པར་རྒྱལ་བའི་སྡེ་ཞེས་མཚན་གནང་ནས་ཨ་དཀོན་གོང་མའི་ཡང་སྲིད་དུ་ཐུགས་ཐག་བཅད། དེའི་ཕྱི་ལོར་ཨ་དཀོན་གོང་མའི་གཅུང་ཚུལ་ཁྲིམས་བྱམས་པ་སོགས་བྱོན་ནས་ན་བཟའ་གསོལ་ཞིང་། ཡུལ་སྲོལ་དང་མཚམས་པར་ཡབ་ཚང་ལ་བསླུ་ཡོན་སོགས་གྱ་ནོམ་པ་གནང་། དེ་ནས་དགུང་ལོ་བཞིར་བཞེངས་པ་ཆུ་ལུག་ལོར། ཕུན་ཚོགས་བསྟན་འཛིན་དང་། གསེར་ཡིག་རྒན་པོ་དཀོན་མཆོག་ཚེ་དབང་སོགས་ཀྱིས་གདན་འདྲེན་ཞུས་ཏེ། རང་དགོན་དུ་འབྱོར་སྐབས་སྙན་བརྒྱུད་སྒྲུབ་གྲྭས་རྒྱལ་བའི་བཀའ་འགྱུར་རིན་པོ་ཆེ་གདན་དྲངས་པ་དང་འཛོམས་པས། རྟེན་འབྲེལ་ལེགས་ཕྱོགས་སུ་འགྲིགས། སྡེ་དགོན་གཉིས་ཀྱིས་ཆིབས་བསུ་དང་སེར་ཕྲེང་གིས་ཕེབས་བསུ་ཞུས་ཏེ། སྒེར་རུ་དཔོན་བསོད་ནམས་རྒྱལ་མཚན་དང་། སྨད་མ་དཔོན་ལུང་རིགས་གཉིས་ཀྱིས་ཆིབས་ཁ་བླངས། བོད་ཟླ་ལྔ་པའི་ཚེས་བཅུ་གཉིས་ཀྱི་ཉིན་མི་འཇིགས་གདོང་ལྔའི་ཁྲི་ལ་མངའ་གསོལ་ཏེ། གིང་ནོག་སྤྲུལ་སྐུ་ཀརྨ་ཆོས་ཀྱི་བློ་གྲོས་ཀྱིས་ཕུན་སུམ་ཚོགས་པ་ལྔ་ལྡན་གྱིས་མནྡལ་རྒྱས་བཤད་གནང་ཞིང་། ཞབས་པད་བསྐལ་བ་རྒྱ་མཚོར་བཞུགས་པའི་བརྟན་བཞུག་ཕུལ། དགོན་སྡེ་ཁག་དང་། བླ་དཔོན་ཁག་སོ་སོ་ནས་རྟེན་འབྲེལ་འབུལ་ཚན་སོ་སོའི་འབྱོར་འཁོས་དང་བསྟུན་ཏེ། དངོས་འབྱོར་དང་། སྐུའི་ཆེ་བ་བརྗོད་དེ་གཟེངས་བསྟོད་རྒྱ་ཆེར་ཞུས། སྐྱ་སེར་གཉིས་ཀྱིས་ཞག་གསུམ་གྱི་རིང་། ཐུགས་དགྱེས་པའི་སྤྲོ་བསང་གི་ཆེད་དུ་བྲོ་གར་གླུ་གཞས་ཀྱི་དགའ་བ་ཕུན་སུམ་ཚོགས་པས་བཐའ་བརྒྱན་པར་མཛད། ཡང་སྲིད་མཆོག་དགུང་ན་ཕྲ་བས་ཁྲི་སྟོན་གྲུབ་པ་ད་ང་། རེ་ཞིག་འཁྲུངས་གཞིས་མདའ་རག་ལ་ཕེབས། དགུང་ལོ་དྲུག་ལ་ཕེབས་པ་ན་རང་དགོན་དུ་ཚུར་གདན་དྲངས་ནས་བཟུང་དགོན་པར་བཞུགས། སྐུ་ན་ཕྲ་བའི་སྐབས་དེར་གསང་རྐུང་མི་ཤེས་པར་གཞན་གྱིས་གང་ཞུས་ཐོགས་མེད་དུ་གསུངས་པར་མཛད་པས་ཕལ་ཆེར་ཐིག་པ་སོགས་ངོ་མཚར་བ་མང་ངོ་། ། 

གསན་བསམ་སྨིན་གྲོལ་ནོད་ཚུལ་ནི།

དེ་ནས་ཡོངས་འཛིན་བླ་མ་གྲགས་པ་བསྟན་འཛིན་གྱི་མདུན་ནས། ཡི་གེ་འབྲི་ཀློག་དང་། ཆོ་ག་ཆོས་སྤྱོད་སོགས་བྱང་ཆུབ་པར་སྤྱངས་ཤིང་། དབང་ལུང་ཁྲིད་གསུམ་སོགས་མང་ཞུས། མེ་ཁྱི་ལོར་གྲུ་གུ་བསོད་སྙིང་སྤྲུལ་སྐུའི་མདུན་ནས་ཟླ་བ་དང་པོ་ནས་བཞི་པའི་བར་གདམ་ངག་མཛོད་དབང་ལུང་དང་། ཕྱག་ཆེན་རྒྱ་གཞུང་རྣམས་ཞུས། དབང་ལུང་གི་བར་གསེང་དུ་མཁན་པོ་དམ་ཆོས་མཆོག་གི་མདུན་ནས་སུམ་རྟགས་ལ་ཟུར་གཟིག་གནང་བ་དང་། ས་ཕྱི་ལོར་ཟླ་བ་བཅུ་པ་ནས་བཟུང་འཛི་སྒར་ཀོང་སྤྲུལ་མདུན་ནས་མཀའ་བརྒྱུད་སྔགས་མཛོད་ཀྱི་དབང་ལུང་། མ་མགོན་དང་། འཁོར་ལྔའི་དབང་ཞུས། ས་གླང་ལོར་གྲུབ་ཆེན་ཀརྨ་ནོར་བའི་མདུན་ནས་རྒྱལ་བའི་བཀའ་འགྱུར་རིན་པོ་ཆེ་དང་། ཀོང་སྤྲུལ་བཀའ་འབུམ། མི་ཕམ་བཀའ་འབུམ། རིན་ཆེན་གཏེར་མཛོད་ཀྱི་ལུང་དང་། ཐེག་དགུའི་དབང་སོགས་ཞུས། ཆུ་སྦྲུལ་ལོར་དྲུང་ཆོས་ཀྱི་རྒྱ་མཚོའི་མདུན་ནས་རུང་མང་སྙན་བརྒྱུད་དབང་ཆ་ཚང་དང་། གཏེར་དབང་ཞུས། རོལ་རྡོར་མདུན་ནས་ཕག་བདེ་རྒྱལ་གསུམ་སོགས་ཀྱི་དབང་ལུང་ཁྲིད་ཀ་ཆ་ཚང་དང་། ཟུར་མང་སྙན་བརྒྱུད། རོལ་རྡོར་ཆོས་སྐོར་སོགས་ཞུས། རྒྱལ་དབང་ཀརྨ་པ་རྒྱ་ནག་ཏུ་ཕེབས་སྐབས་དཔལ་སྤུངས་དགོན་དུ་དགེ་ཚུལ་དང་། བྱང་ཆུབ་སེམས་སྡོམ། མགོན་པོའི་སྲོག་གཏད་རྣམས་ཞུས། དེ་ནས་སྡེ་དགེའི་ཕྱོགས་སུ་བྱོན་ནས་ཞེ་ཆེན་ཀོང་སྤྲུལ་པདྨ་དྲི་མེད་ཀྱི་མདུན་ནས་བཀའ་བརྒྱུད་སྔགས་མཛོད་དང་། མཛོད་བདུན། སྙིང་ཐིག་ཡ་བཞི། ཞེ་ཆེན་རྒྱལ་ཚབ་ཀྱི་བཀའ་འབུམ་གྱི་དབང་ལུང་དང་། ཕྱག་ཆེན་ངེས་དོན་རྒྱ་མཚོའི་ལུང་དང་། དོན་ཁྲིད་གནང་བ་ཞུས་ཤིང་། ཁོང་ལ་རྟོགས་འབུལ་ཞུས་པས་བླ་སློབ་དགོངས་པ་མཉམ་པའི་ཞལ་བཞེས་གནང། མཁན་པོ་གང་ཤར་མདུན་ནས་མི་ཕམ་མཁས་འཇུག ངེས་ཤེས་སྒྲོན་མེ། རྒྱུད་བླ་སོགས་ཞིབ་ཁྲིད་ཞུས། དིལ་མགོ་མཁྱེན་བརྩེའི་མདུན་ནས་ཉིད་ཀྱི་གཏེར་ཁ་ཚེ་སྒྲུབ་ཀྱི་སྐོར་ཞུས། བྱམས་མགོན་སི་ཏུ་རིན་པོ་ཆེ་པདྨ་དོན་ཡོད་ཉིན་བྱེད་ཀྱི་མདུན་ནས་གདམ་ངག་མཛོད་ཀྱི་དབང་སོགས་གསན་བསམ་ཚུལ་བཞིན་ནོད་པར་བྱས་སོ། ། 

འཕགས་ཡུལ་དང་དབྱིན་ཇི་ལ་ཕེབས་སྐོར། 

ས་ཕག་ཕྱི་ལོ་༡༩༥༩་ལོར་བར་དར་བསྟན་པ་ལ་ཉམས་ཉེས་ཀྱིས་ཟིང་འཁྲུགས་སློང་སྐབས། དཀའ་ཚེགས་དང་། ངལ་དུབ་ཆེན་པོའི་སྒོ་ནས་ལྷོ་ཕྱོགས་བརྒྱུད་དེ་རྒྱ་གར་འཕགས་པའི་ཡུལ་དུ་བསྐྱོད། རིས་མེད་གྲུབ་མཐའི་སྤྱིའི་སྤྲུལ་སྐུའི་སློབ་གྲྭའི་བདག་གཉེར་གཙོ་བོའི་འགན་ཁུར་བཞེས་ཏེ་ལོ་གསུམ་བཞུགས། ཆུ་ཡོས་ཕྱི་ལོ་༡༩༦༣་ལོར་དབྱིན་ཇིར་ཟུར་མང་དྲུང་པ་རིན་པོ་ཆེ་དང་ལྷན་དུ་ཕེབས་ཏེ། རྟེན་སྔགས་འཆང་བྱང་སེམས་ཀྱི་ཚུལ་བཟུང་ནས་སྨན་ཁང་ནང་དུ་ལོ་གསུམ་ལ་ཕྱག་ལས་གནང་དུས་ཀྱང་། འཚོ་གོས་སོགས་ལ་དཀའ་སྐུ་ངལ་ཆེན་པོ་བྱུང་ཡང་། དེ་ལ་གདོང་ལེན་གྱིས་ལུགས་གཉིས་དོན་ལ་ཐང་ལྷོད་མེད་པར་ཕྱག་ལས་གནང་བས། ད་ལྟའི་ཕུལ་དུ་བྱུང་བའི་གྲུབ་འབྲས་དག་མཐོང་བ་དང་ཚང་མས་མཁྱེན་ངེས་ཡིན། དཀའ་ངལ་ཇི་ལྟར་བྱུང་ཡང་ཁོང་གི་རྣམ་དཔྱོད་ཀྱི་བློ་གྲོས་མཁའ་ལྟར་ཡངས་ཤིང་། གཟུངས་སྤོབས་ཀྱི་མཐུ་ནུས་ཆེ་རུ་འགྲོ་བ་ནི་ཚད་ལྡན་གྱི་བླ་མ་དུ་མའི་ཞབས་ལ་གཏུག་པ་དང་། གཞན་གྱིས་བསྒྲུན་ནུས་བྲལ་བའི་ལྷག་བསམ་གྱི་ཕུང་པོས་ཡོངས་སུ་ཁེངས་ཡོད་པར་རྟོགས་སོ། ། 

དབྱིན་ཇིར་བསྟན་འགྲོའི་དོན་མཛད་པའི་ཚུལ་ནི།
མེ་ལུག་ཕྱི་ལོ་༡༩༦༧་ལོར་དྲུང་པ་རིན་པོ་ཆེ་དང་ལྷན་དུ་དབྱིན་ཇིར་ནུབ་ཕྱོགས་ཀྱི་བོད་དགོན་དང་པོ་བཏབ་ནས། རྟེན་འབྲེལ་གྱི་དབང་གིས་བཀའ་བརྒྱུད་བསམ་ཡས་གླིང་ཞེས་བཏགས། ལྕགས་ཁྱི་ཕྱི་ལོ་༡༩༧༠་ལོར་དྲུང་པ་རིན་པོ་ཆེ་ཨ་རིར་ཕེབས་འཕྲལ། རྒྱལ་དབང་ཀརྨ་པ་རིག་པའི་རྡོ་རྗེ་དབྱིན་ཇིར་སྤྱན་དྲངས་སྐབས་དད་ལྡན་མང་པོས་རེ་བསྐུལ་ལ་བརྟེན་ཏེ། བསམ་ཡས་གླིང་གི་བསྟན་བདག་ཏུ་བཞུགས་དགོས་པའི་བཀའ་ལུང་གནང་། ཤིང་སྟག་ཕྱི་ལོ་༡༩༧༤་ལོར་ནས་བཟུང་གཟིགས་ཞིབ་དང་། ཐུགས་ཁུར་རྒྱ་ཆེར་གནང་སྟེ་གཙུག་ལག་ཁང་གསར་བཞེངས་དང་། སྐུ་དང་ཐུགས་ཀྱི་རྟེན་དང་། གསུང་རྟེན་གྲུབ་མཐའ་རིས་མེད་ཀྱི་གསུང་རབ་གླེགས་བམ་བརྒྱ་ཕྲག་མང་པོ་དང་། མ་ཎི་དང་། ཡིག་བརྒྱའི་དུང་འཁོར་བཅས་གསར་བཞེངས་གནང་། ཁྱད་པར་དུ་སྤྱོད་འཇུག་དང་། རྒྱུད་བླ། ལམ་རིམ་ཐར་རྒྱན། གྲུབ་ཆེན་ཏེ་ལོ་པ་དང་། ན་རོ་པའི་རྣམ་ཐར། མི་ཕམ་མཁས་འཇུག་སོགས་ཆོས་ཚན་མང་པོ་ཞིག་སློབ་སྦྱོང་གི་དུས་ཚོད་དང་བསྟུན་པའི་འཛིན་གྲྭ་གསར་འཛུགས་གནང་བ་དང་། སྒྲུབ་ཁང་གསར་འཛུགས་མཛད་དེ་འཇམ་མགོན་ཀོང་སྤྲུལ་གྱིས་བརྩམས་པའི་གནང་བའི་དཔལ་སྤུངས་སྒྲུབ་ཁང་གི་བཅའ་ཡིག་ལྟར་ལོ་གསུམ་ཕྱོགས་གསུམ་ཕྱོགས་གསུམ་ཐོག་འཕོ་བ་ནན་སྦྱོང་ལོ་གཅིག་བཅས་བསྡོམས་ལོ་བཞི་ལ་སྒྲུབ་མཐར་སོན་རྒྱུ་གནང་། སྒྲུབ་ཐེངས་རེར་རྒྱལ་ཁབ་ཉེར་གཉིས་ནས་ཡོང་བའི་མི་གྲངས་ལྔ་བཅུ་ཙམ་དང་། ད་ལྟའི་བར་སྒྲུབ་ཐེངས་ལྔ་སོང་ཡོད། དེའི་ནང་ནས་ལོ་བརྒྱད་དང་། བཅུ་གཉིས་ཙམ་ལ་སྐུ་མཚམས་བཞུགས་པའི་གྲྭ་བཙུན་ཉི་ཤུ་ནང་གིས་རང་རང་གིས་ཉམས་བཞེས་མཛད་པར་མ་ཟད། ཕྱོགས་མེད་ཀྱི་དད་ལྡན་གཞན་ལ་ཡང་འཆད་སྤེལ་བྱེད་བཞིན་པ་དང་། དམ་པ་གླིང་ཞེས་པའི་གླིང་ཕྲན་ཉམས་དགའ་བ་ཞིག་ཉོས་ཏེ། དེའི་ལྷོ་ཕྱོགས་སུ་གྲུབ་མཐའ་རིས་མེད་ཀྱི་འཚོགས་ཁང་བསྐྲུན་པ་དང་། དེར་ལོ་ལྔ་རེའི་མཚམས་སུ་རྒྱལ་ཁབ་དུ་མ་ནས། ནང་པ་སངས་རྒྱས་པའི་གྲུབ་མཐའ་འཛིན་པའི་ཆོས་བརྒྱུད་ཁག་ལྷན་ཚོགས་ཀྱིས་ཆོས་ཀྱི་ལྟ་གྲུབ་དང་། ཕྱག་བཞེས་ཀྱི་གནད་གསང་སྐོར་འཛིན་སྐྱོང་གནང་སྟངས་སྐོར་གྱི་བགྲོ་གླེང་གིས་ཉམས་མྱོང་བརྗེ་རེས་གནང་བ་དང་། དེའི་བྱང་ཕྱོགས་སུ་བུད་མེད་ཀྱི་སྒྲུབ་ཁང་བཙུགས་ཏེ། སྒྲུབ་ཐེངས་རེར་རྒྱལ་ཁབ་འདྲ་མིན་ནས་ཕེབས་པའི་མི་གྲངས་ཉི་ཤུ་དང་། ལོ་རྟག་པར་ཕོ་མོ་དབྱེར་མེད་ལྔ་བཅུ་ནས་བརྒྱ་བར་གྱི་སྨྱུང་གནས་ཆ་བརྒྱད་རྒྱུན་འཛུགས་དང་། དེ་དང་ལྷན་དུ་མ་ཎི་དུང་སྒྲུབ་འཚོགས་བཞིན་པ་དང་། ལོ་རེ་བཞིན་དུས་ཚོད་དང་བསྟུན་ཏེ་སྔོན་འགྲོ་འབུམ་བཞི་འཇོག་མཁན་སྟོང་ཕྲག་གཅིག་ཡས་མས་ལ། སྔོན་འགྲོའི་བློ་སྦྱོང་ཁྲིད་གནང་བ་སོགས་ཀྱི་ཕྱག་ལས་གནང་། ༧སྤྱི་ནོར་གོང་ས་ལྷ་མིའི་རྣམ་འདྲེན་རྒྱལ་དབང་བཅུ་བཞི་པ་དང་། ༧རྒྱལ་དབང་ཀརྨ་པ་བཅུ་དྲུག་པ། དིལ་མགོ་མཁྱེན་བརྩེ། ས་སྐྱ་ཁྲི་ཆེན། བྱམས་མགོན་སི་ཏུ་རིན་པོ་ཆེ་སོགས་ཆོས་བརྒྱུད་རིས་མེད་ཀྱི་བླ་ཆེན་ཁག་གདན་འདྲེན་ཞུས་ཏེ་དད་ལྡན་རྣམས་ཀྱི་རེ་བ་ཆོས་བཞིན་དུ་བསྐངས། ཕྱི་ལོ་༡༩༨༠་ལོའི་ཟླ་བ་༣་པའི་ཚེས་༢༧་ཉིན་སྐྱོབ་གསོའི་ཚོགས་པ། སྐྱེ་དགུ་ཡོངས་ཀྱི་རེ་བ་གསོས། ཞེས་པ་བཙུགས་གནངས་ཏེ། དེ་ཉིད་ཕྱིས་སུ་འཛམ་གླིང་རོགས་ཚོགས་ཞེས་པར་མིང་བསྒྱུར་གནང་། ཕྱི་ལོ་༡༩༩༣་ལོར་ཏྭ་ར་ཚོགས་པ་ཞེས་པའི་གསོ་རིག་གི་ཚོགས་པ་ཞིག་གསར་འཛུགས་གནང་། བོད་ཀྱི་སྔོ་སྨན་རིགས་འགའ་རྒྱལ་སྤྱིའི་སྨན་གྱི་ཁོངས་སུ་འཚུད་ཐབས་མཛད། ཚོགས་པའི་ལས་དོན་གཙོ་བོ་ནི། སྐྱོབ་གསོ། སློབ་གསོ། འཕྲོད་བསྟེན། ནང་ཆོས་བཅས་ཀྱི་བྱ་བ་སྒྲུབ་པར་མཛད། ནང་བསྟན་ཚོགས་པའི་ལས་ཁུངས་གཙོ་བོ་བཀའ་བརྒྱུད་བསམ་ཡས་གླིང་དང་། འཕྲོད་རྟེན་གསོ་རིག་གི་ཚོགས་པའི་ལྟེ་བ་དབྱིན་ཇིའི་མངའ་སྡེ་ཡི་ཌན་བཱུ་ར་ལ་བཙུགས་པ་དང་། ཡན་ལག་ཚོགས་པ་གཱི་ལ་སི་ཀོལ་སོགས་དབྱིན་ཇིའི་མངའ་འོག་རྫོང་དྲུག་ལ་བཙུགས། དེ་ཡང་ས་ཁྱོན་དང་། ཁང་པ། དགེ་འདུན་པའི་སྡེ། ལས་བྱེད་མི་སྣ་སོགས་འཐུས་སྒོ་ཡོངས་སུ་ཚང་བའི་ཆོས་སྒར་ལ་བསམ་ཡས་གླིང་དགོན་པ་དང་། དེའི་ཡན་ལག་སྡོད་གནས་དང་། ལས་བྱེད། དགེ་འདུན་པ་ཉུང་ཤས་ལས་མེད་པ་ལ་བསམ་ཡས་རྫོང་དང་། ཡང་དེ་ལས་རྒྱ་ཆུང་བའི་བྱེ་བྲག་འདུས་སྡོད་གཏན་དུ་བ་མ་ཡིན་པའི་རིགས་ལ་བསམ་ཡས་ཚོགས་པ་ཞེས་མིང་བཏགས་ཏེ། ཚོགས་སྡེ་མི་འདྲ་བ་གསུམ་དུ་དབྱེ་བར་མཛད་པ་དང་། བོད་ནས་ལོ་རེ་བཞིན་སྨན་རམས་པ་རྣམས་ལ་བོད་ལུགས་གསོ་རིག་རྒྱུད་བཞི་ལག་ལེན་ཟབ་སྦྱོང་གི་འཛིན་གྲྭ་བཙུགས་པ་སོགས་བསྟན་འགྲོའི་དོན་རླབས་པོ་ཆེ་མཛད་པ་དང་། ཁྱད་པར་དུ་ནུབ་ཕྱོགས་སུ་ཧམ་སེམས་དང་། འགྲན་རྩོད། ཕོ་མོའི་ཆགས་སྡང་ལ་བརྟེན་ནས་བྱུང་བའི་སྙིང་ནད་ཅན། ཚན་རིག་གི་སྨན་པས་འདོར་ཟིན་པའི་གང་ཟག་དག་ལ་དམིགས་ཏེ། སྨྱོ་ནད་སེལ་བའི་སློབ་གྲྭ་བཙུགས་ཏེ་སེམས་གསོ་བའི་གདམ་པ་ལོ་བདུན་ལ་གཏད་པས། ཕལ་མོ་ཆེ་ནད་ལས་གྲོལ་བར་མཛད། དེའི་གདམ་ངག་དེ་སློབ་མ་རྩེ་ཕུད་བཞི་ལ་གནང་། དེ་བཞིས་སྔར་གྱི་སློབ་ཁྲིད་ཀྱི་རིམ་པ་ལྟར་སློབ་མ་སྟོང་ཕྲག་ཙམ་ལ་ཁྲིད་བཏབས་ཏེ་སྨྱོ་ནད་བཅོས། སེམས་ནད་དམ་སྨྱོ་འབོག་གི་ནད་བཅོས་ཚུལ་འདི་ལ་ནུབ་ཕྱོགས་པའི་སྨན་རམ་པ་མང་པོས་གཞན་ལ་མེད་པའི་གྲུབ་འབྲས་ཐོབ་འདུག་ཅེས་བསྔགས་བརྗོད་ཀྱི་མེ་ཏོག་འཐོར་བའི་ཡུལ་དུ་གྱུར་ཏོ། ། 

རྒྱལ་བསྟན་ཡུལ་གྲུ་དུ་མར་དར་སྤེལ་གནང་ཚུལ་ནི།

བཀའ་བརྒྱུད་བསམ་ཡས་གླིང་གི་ཡན་ལག་ཆོས་ཚོགས་ཁག་དང་། རོགས་ཚོགས་ཀྱི་ལས་ཁུངས་ཁག་རྒྱལ་ཁབ་མང་པོར་བཙུགས་ཡོད་དེ། དཔེར་ན་འཛམ་གླིང་རོགས་ཚོགས་ཀྱི་ལས་ཁུངས་ལྟེ་བ་དེ་སུཝིསུ་ལན་ཌི་རྒྱལ་ཁབ་ཏུ་བཙུགས་པ་དང་། ཨ་ཡི་ལན་ཌི་རྒྱལ་ཁབ་ལ་གླིང་གཅིག་དང་། རྫོང་གཅིག བཱེལ་འཇམ་རྒྱལ་ཁབ་ལ་རྫོང་གཅིག ཨོ་རོ་སུ་རྒྱལ་སར་རྫོང་གཅིག ལྷོ་ཨ་ཧྥི་རི་ཁའི་མི་རིགས་ནག་པོའི་ཡུལ་ཁམས་སུ་གླིང་གཉིས་དང་། རྫོང་གཉིས། སུཝིསུ་ལན་ཌི། ཨ་མེ་ཏི་ཁ། ཧོ་ལན་ཌི། ཕོ་ལན་ཌི། འཇར་མན། ཨོསུ་ཊིརེ་ལི་ཡ། སི་པེ་ཡིན། ཁེ་ན་ཌ། ཧྥི་རན་སི། ཨི་ཊ་ལི། ཝ་སི་སོགས་སྔར་བོད་བརྒྱུད་ནང་བསྟན་དར་མ་མྱོང་བའི་རྒྱལ་ཁབ་མང་པོར་ཕེབས་ཏེ། ནང་བསྟན། སྐྱོབ་གསོ། འཕྲོད་བསྟེན། སློབ་གསོ་བཅས་ཀྱི་བཀའ་སློབ་དང་། ཕྱག་ལས་གནང་བ་དང་། རྒྱལ་ཁབ་བཅུའི་ནང་དུ་ནང་བསྟན་གྱི་ཆོས་ཚོགས་བཞི་བཅུ། རྒྱལ་ཁབ་བཅུ་དགུ་ལ་སྐྱོབ་གསོ་ཚོགས་པ་ཉི་ཤུ་རྩ་དགུ། རྒྱལ་ཁབ་བཅུ་གཉིས་ནང་སེམས་གསོ་རིག་པའི་ཚོགས་པ་བཅོ་ལྔ་བཅས་བཙུགས་གནང་བ་དང་། རྒྱལ་ཁབ་དེ་རྣམས་ཀྱིས་མི་སྣ་མཉམ་འབྲེལ་གྱིས། ལོ་རྟག་པར་ཕྱི་ཟླ་བརྒྱད་པའི་ནང་རྒྱལ་ཁབ་ཁག་ཏུ་རེས་མོས་ཀྱིས་འཚོགས་ཤིང་། ཚོགས་སྡེ་འདྲ་མིན་གྱི་རང་རང་གི་ལས་གཞི་དང་འབྲེལ་བའི་བཀའ་སློབ་ལམ་སྟོན་དང་། ཚོགས་པ་ཁག་གི་ལས་བྱེད་རྣམ་པས་ལས་དཀའ་བྱེད་ཕྱོགས་སྐོར་ལ་དབྱེ་ཞིབ་ཀྱི་ཆེད་དུ་ཕེབས་ཏེ། དེ་དག་ལས་ཆོས་ལུགས་དང་། སྐྱོབ་གསོ། འཕྲོད་བསྟེན་གསུམ་གྱི་ཚོགས་འདུ་བསམ་ཡས་གླིང་དུ་འཚོགས། ཆོས་ལུགས་ཀྱི་སྟེང་ནས་གྲུབ་འབྲས་སྔར་མེད་པའི་རྒྱལ་ཁབ་མང་པོར་བོད་ནང་པའི་ཆོས་ལུགས་དར་སྤེལ་མཛད་དེ། དཔེར་ན་དབྱིན་ཇིའི་རྒྱལ་ཁབ་ཏུ་གཞུང་གི་ཁྲིམས་ལུགས་ལྟར་ན། སྔར་གནམ་བདག་ཆོས་ལུགས་མ་གཏོགས་ནང་པའི་ཆོས་སྒྲུབ་མི་ཆོག་པ་ལ། སྤྱི་ལོ་༡༩༨༧་ལོ་ནས་བཟུང་བསམ་ཡས་གླིང་གི་བཀའ་དྲིན་ལ་བསྟེན་ནས། སྐྱེས་སྐར་དང་། གཤིན་ཚིགས། ཆང་སའི་རྟེན་འབྲེལ། སློབ་གྲྭ་སོགས་ལ་བོད་བརྒྱུད་ནང་བསྟན་སློབ་ཆོག་པའི་ཐོབ་ཐང་འདྲ་མཉམ་གྱི་བདག་དབང་ཐོབ། བསམ་ཡས་གླིང་དགོན་པ་སྒོ་ཕྱེས་ནས་བཟུང་། ཡུ་རོབ་སོགས་ནུབ་ཕྱོགས་ཀྱི་རྒྱལ་ཁབ་ཁག་གི་ནང་དུ་ནང་པ་སངས་རྒྱས་པའི་ཆོས་ཀྱི་སྒོ་བརྒྱ་ལེགས་པར་ཕྱེས་ཏེ། ནུབ་ཕྱོགས་ཀྱི་བཀའ་བརྒྱུད་པའི་ཆོས་ཚོགས་ཁག་གི་མ་དགོན་ལྟར་གྱུར། དབུལ་པོ་རྣམ་པར་སྐྱོབ་གསོ་ལ་མཚོན་ན། བལ་པོའི་ཡུལ་དུ་ལོ་རེར་ཟླ་བ་གསུམ་གྱི་རིང་ལ། ཉི་མ་རེར་དབུལ་པོ་མི་གྲངས་བརྒྱ་དང་ལྔ་བཅུ་ནས་སུམ་བརྒྱའི་བར་ལ་བཟའ་བཏུང་གི་གནང་སྦྱིན་དང་། ནད་པ་རྣམས་སྨན་ཁང་དུ་སྐྱེལ་བ། ཁྱད་པར་དུ་དྭ་ཕྲུག་རྣམས་ལ་དམིགས་བསལ་གྱི་སློབ་གྲྭ་ཆེན་པོ་ཞིག་ཀྱང་རྒྱགས་གནང་ཡོད། རྒྱ་གར་དུ་བོད་པ་སྐྱབས་བཅོལ་བ་བགྲེས་པོ་རྣམས་ལ་འཚོ་བའི་མཐུན་རྐྱེན་གྱི་རོགས་རམ་ཆེད། སྨན་བཅོས་དང་། ཕྲུ་གུ་རྣམས་སློབ་གྲྭར་སྐྱེལ་བའི་སློབ་ཡོན་དང་། རྡོ་རྗེ་གདན་དུ་བཀའ་བརྒྱུད་སྨོན་ལམ་ཆེན་མོའི་སྐབས་ཉིན་བདུན་གྱི་རིང་ཉིན་ལྟར་མི་གྲངས་སྟོང་ཕྲག་ཙམ་ལ་འཚོ་བའི་མཐུན་རྐྱེན་སྦྱར་བར་མཛད་པ་དང་། དབྱིན་ཇི་དང་། བཱེལ་འཇམ། ཧོ་ལན་ཌི། ཕོ་ལན་ཌི། ལྷོ་ཨ་ཧྥི་རི་ཁའི་སྤྲང་པོ་རྣམས་ལ་ལྟོ་སྤྲོད་པ་སྟེ། ཁྱོན་སྡོམ་རྒྱ་གར་དང་། བལ་ཡུལ་དུ་མི་གྲངས་སུམ་སྟོང་ཙམ་དང་། ཨ་ཧྥི་རི་ཁའི་ཟཱིམ་བཱ་ཝེ་ལ་མི་ནག་དུད་ཚང་ལྔ་བརྒྱ་ཙམ་ལ་མགོན་མེད་ཟས་སྦྱིན་ལྟར་བཀྲེས་སྐོམ་གྱི་ནད་ལས་སེལས་ཞིང་། སྦྱིན་པའི་ཕྱག་རིང་བསྐྱངས་པ་སོགས་ཕྲིན་ལས་རྒྱ་མཚོའི་ཕ་མཐར་འགོངས་པར་མཛད་དོ། ། 

བོད་དུ་བསྟན་འགྲོའི་སྲི་ཞུ་རླབས་ཆེན་མཛད་ཚུལ་ནི། 

འཛམ་གླིང་ས་ཡི་ཡང་རྩེ་བོད་གངས་ཅན་ལྗོངས་འདིར་བོད་ཀྱི་སྐད་ཡིག་དང་། རིག་གཞུང་ཉམ་གསོ་གནང་བ་དང་། ཕྱོགས་དང་རིས་སུ་མ་ཆད་པའི་གསར་རྙིང་རིསམ་མེད་ཀྱི་ནང་བསྟན་བཤད་གྲྭ་གསར་དུ་འཛུགས་པ་དང་། སྔར་ཡོད་དག་ལ་སློབ་ཡོན་གནངས། ལྟོ་གོས་ལ་དཀའ་ངལ་ཆེ་བའི་ཞིང་འབྲོག་དབུལ་པོའི་རིགས་སྤྲང་འགྱེད། སྐྱབས་མེད་མགོན་མེད་ཀྱི་རྒན་རྒོན་རྣམས་ལ་རྒན་གསོ་ཁང་། དབང་པོ་སྐྱོན་ཅན་དང་། གཟའ་ཟླ་མེད་པའི་བུད་མེད་ལ་རོགས་རམ་གནང་བ། འབྱོར་མེད་ཀྱི་ནད་པ་རྣམས་ལ་སྨན་ཡོན་གནང་བ་དང་། ལུང་ཁུག་སྨན་དཔྱད་དཀའ་སར་སྨན་ཁང་འཛུགས་པ་སོགས་དུས་སྔ་ཕྱི་དང་། ལོ་གྲངས་རིང་ཐུང་ཅི་རིགས་པར་གོང་ས་ནས་ཆོག་མཆན་ལྟར་རོགས་སྐྱོར་གནང་བར་མཛད། དེ་ཡང་ཁྱོན་སྡོམ་བྱེད་ན། བོད་ལྗོངས་ས་གནས་བཞི་བཅུ་ཞེ་བདུན་ལ་བཤད་གྲྭ་བརྒྱད། དགེ་འོས་སློབ་གྲྭ་གཉིས། གསོ་རིག་སློབ་གྲྭ་གསུམ། དྭ་ཕྲུག་སློབ་གྲྭ་ཆུང་འབྲིང་དག་གི་ཕོགས་དངུལ་གནང་བ་དང་། ས་ཁུལ་ཁག་གཉིས་སུ་དྲོད་ཁང་གཉིས་བསྐྲུན་ནས། སྔོ་ཚལ་འདེབས་འཛུགས་ཀྱི་རྟེན་གཞི་བཙུགས་པ་དང་། བོད་ལྗོངས་གསོ་རིག་སློབ་གྲྭ་ཆེན་མོར། སྡེ་དགེ་དང་། འདའ་པ། ཆབ་མདོ་སོགས་ནས་ཟབ་སྦྱོང་མཛད་པའི་སློབ་མ་བཞི་བཅུ་ཙམ་ལ་སློབ་ཡོན་དང་། ཟས་རིན། ཁང་གླ་བཅས་གནང་། བོད་ཀྱི་གསོ་རིག་བརྒྱུད་འཛིན་དང་། དར་སྤེལ་ཡོང་བའི་ཆེད་དུ་མཁན་ཆེན་ཁྲོ་རུ་ཚེ་རྣམ་རིན་པོ་ཆེས་གཙོས་བོད་ལྗོངས་སྨན་རྩིས་ཁང་གི་སྨན་པ་བཅུ་ནས་ཉི་ཤུའི་བར་རྩ་འཛུགས་བྱས་ཏེ། དགུན་ཟླ་གསུམ་གྱི་རིང་ལ་རྒྱུད་བཞིའི་འགྲེལ་བ་བརྩམ་རྒྱུ་དང་། སྨན་དཔྱད་ཀྱི་མན་ངག་ཟབ་མོ་རྣམས་སློབ་སྦྱོང་གནང་བའི་མཐུན་རྐྱེན་དུ་དངུལ་ཕོགས་དང་། གསོ་རིག་བསྟན་བཅོས་རྣམས་ཀྱི་དཀར་ཆག་བསྒྲིག་རྒྱུ་བཅས་ལ་རོགས་དངུལ་གནང་བར་མཛད་དོ། ། 

སི་ཁྲོན་ཞིང་ཆེན་ཁམས་ཁུལ་དུ་སློབ་གྲྭ་ཞེ་བདུན། སློབ་མ་གྲངས་སུམ་སྟོང་སོ་དགུ། བཤད་གྲྭ་བཅོ་ལྔ། གྲྭ་བ་ཆིག་སྟོང་དགུ་བརྒྱ་དོན་ལྔ། སྨན་ཁང་བཅུ་གཉིས། རང་བྱུང་ནགས་རི་དང་། འཁོར་ཡུག་སྲུང་སྐྱོབ་ཁག་གསུམ། རིག་དངོས་སྲུང་སྐྱོབ་ཁག་གཉིས། རྒན་གསོ་ཁང་གཅིག འཕྲོད་བསྟེན་སྒོ་བསྟན་སྨན་ཁང་བཅུ་གཉིས་བཅས་བཙུགས་ཤིང་། སྨན་པ་དང་། ལས་བྱེད་ཆེ་ཕྲ་ཁག་ལ་ཕོགས་དངུལ་དང་། འགྲོ་གྲོན་གནང་བར་མཛད་དོ། ། 

མཚོ་སྔོན་ཞིང་ཆེན་ལ་བཤད་གྲྭ་དྲུག བླ་གྲྭ་གྲངས་ལྔ་བརྒྱ་ཉི་ཤུ། དྭ་ཕྲུག་སློབ་གྲྭ་གཉིས། སློབ་མ་གྲངས་བཞི་བརྒྱ་ཉེར་བརྒྱད། བོད་སྨན་གསོ་རིག་སྨན་ཁང་དྲུག རྒས་གསོ་ཁང་གཉིས། དབུལ་སྐྱོབ་ཁང་གཅིག རིག་དངོས་སྲུང་སྐྱོབ་ལས་ཁུངས་གསུམ། བོད་ཀྱི་སྨན་རྩ་འདེབས་འཛུགས་རྟེན་གཞི་གཉིས། དབུལ་བཅོས་ཕྱུག་བསྒྱུར་གྱི་ཚལ་ཞིང་དྲོད་ཁང་བཞི་བཅས་ཀྱི་ཕོགས་དངུལ་འགྲོ་གྲོན་དང་། རོགས་རམ་གནང་བར་མཛད་དོ། །ཀན་སུ་ཞིང་ཆེན་ལ། དྭ་ཕྲུག་སློབ་གྲྭ་གསུམ་དང་། བོད་སྨན་སློབ་གྲྭ་གཅིག་བཙུགས་པར་རྒྱུན་ཞུགས་སློབ་མ་བརྒྱ་དང་བཞི་བཅུ་ཡོད། ནུབ་བྱང་མི་རིགས་སློབ་གྲྭ་ཆེན་མོའི་སྦྱིན་བདག་སོགས་མཛད་དོ། །ཡུ་ནན་ཞིང་ཆེན་ལ། སློབ་གྲྭ་གསུམ་དང་། བོད་སྨན་ཆེད་སྦྱོང་འཛིན་གྲྭ་གཅིག་བཅས་བཙུགས་པ་དང་། སློབ་མ་གྲངས་བཞི་བརྒྱ་བཞི་བཅུའི་འགྲོ་སོང་གི་མ་དངུལ་གནང་ངོ་། །དབྱི་རིགས་རང་སྐྱོང་ཁུལ་ལ། སློབ་གྲྭ་གཅིག སློབ་མ་གྲངས་གོ་གསུམ་གྱི་འགྲོ་སོང་གནང་བར་མཛད་དོ། །མདོར་ན་བོད་ཀྱི་ས་ཁུལ། ལྗོངས་དང་། ཞིང་ཆེན་ལྔ་ལ་མཚོན་ན། ཕྱི་ལོ་༡༩༩༠་ལོ་ནས་༢༠༡༣་ལོ་བར་རོགས་པ་བྱས་པའི་སློབ་མ་རྐྱང་པ་རག་རྩིས་བྱས་ནས་ ལྷག་ཙམ་ལ་རོགས་རམ་མཛད་པ་དང་། རོགས་དངུལ་གནང་བ་རག་རྩིས་བྱས་ན་ཡོངས་སྡོམ་ ༢༠༥༠༩༥༥༢༦ ཙམ་གྱིས་སློབ་ཡོན་དང་། འཛུགས་བསྐྲུན་སོགས་ཀྱི་ཕྱོགས་སུ་བཏང་གནང་ཡོད། དེ་ཡང་རྒྱལ་ཁབ་ཀྱི་ཁྲིམས་དང་མཐུན་པའི་གན་རྒྱ་ལོ་དྲུག་ནས་བཅུའི་བར་བཞག་སྟེ། ཁ་ནས་བཤད་པ་དང་། སེམས་ལ་དྲན་པ་ཙམ་མ་ཡིན་པར་སྦྱོར་བ་སྐུ་དངོས་ཕེབས་ཤིང་། རང་གི་ཕྱག་གིས་གནང་སྦྱིན་བསྩལ་ཏེ། བསྟན་འགྲོའི་དོན་གནད་དུ་སྨིན་པར་མཛད་དོ། །གཞན་ཡང་དཔལ་རྒྱལ་དབང་ཀརྨ་པ་བཅུ་བདུན་པ་ཨོ་རྒྱན་འཕྲིན་ལས་རྡོ་རྗེ་ཁྲི་འདོན་གྱི་མཛད་སྒོའི་བཀོད་སྒྲིག་གི་ཆེད་དུ། བྱམས་མགོན་སི་ཏུ་རིན་པོ་ཆེའི་སྐུ་ཚབ་མཛད་དེ་སྐུ་ངལ་ལ་མ་འཛེམས་པར་རྒྱ་དཀར་ནག་བར་དུ་ལོ་གསུམ་གྱི་རིང་ཆོག་མཆན་དང་། བྱམས་མགོན་སི་ཏུ་རིན་པོ་ཆེ་བོད་ལ་ཕེབས་རྒྱུ། ཁྲི་སྟོན་གྱི་སྟ་གོན་རྣམས་མ་ཚང་བ་མེད་པར་གནངས་ཏེ། ཁྲི་འདོན་གྱི་མཛད་སྒོ་གེགས་མེད་ངང་ཡོངས་སུ་གྲུབ་པར་བྱས། རྒྱ་གར་རྡོ་རྗེ་གདན་དང་། རྒྱ་ནག་ཙནྡན་ཇོ་བོ། ཚེམས་གདུང་མཆོད་སྟེན། བལ་ཡུལ་མཆོད་སྟེན་རྣམ་གསུམ། བོད་ཀྱི་ཇོ་ཤཱཀ་རྣམ་གཉིས་སོགས་ཀྱི་མདུན་དུ་འབུམ་མཆོད། གྲུབ་མཐའ་རིས་སུ་མ་ཆད་པའི་དགོན་སྡེ་སོ་སོར་མཆོད་པ་བགྲང་ཡས་ཀྱི་ཚོགས་གསོག་རྒྱ་ཆེར་མཛད། ཀརྨ་པ་དང་། ཞྭ་དམར། སི་ཏུ་གསུམ་གྱི་སྐུ་ཕྲེང་རིམ་བྱོན་རྣམས་ཀྱི་འཁྲུངས་ཡུལ་དུ་དྲན་རྟེན་དང་། འཁྲུངས་ཡུལ་ངོས་འཛིན་གྱི་ཆེད་དུ་མཆོད་རྟེན་དང་། སོ་སོའི་ཡབ་ཡུམ་དང་བཅས་པའི་རྡོ་སྐུ་བཞེངས། རྫ་ཆུ་ཁའི་དཔལ་དགེའི་རྡོ་འབུམ་དུ་རྒྱལ་བའི་བཀའ་འགྱུར་རིན་པོ་ཆེ་རྡོ་ལ་བརྐོས་པ་དང་། ས་གནས་ཁག་འགའ་ཞིག་ཏུ་རྡོ་ཀ་མ་རུ་པ་ལ་བརྐོས་བཏབ་པའི་གུ་རུ་རིན་པོ་ཆེའི་སྐུ་ཐོག་ཚད་གསུམ་བཞི་ཙམ་བཞེངས་པ་དང་། ཨ་དཀོན་གོང་མའི་གདན་ས་ཚ་བ་སྒྲོལ་མ་ལྷ་ཁང་དང་། ད་ལྟའི་སྐུ་རང་ཉིད་བཞུགས་སའི་བཀའ་བརྒྱུད་བསམ་ཡས་གླིང་གཉིས་གཙོས་པའི་ཆོས་སྡེ་དང་། བཤད་གྲྭ། སྒྲུབ་གྲྭ་མང་པོའི་རྟེན་དང་བརྟེན་པ་བཅས་གསར་བཞེངས་མཛད་དོ། ། 

བོད་ཀྱི་རིག་གཞུང་ཉམ་གསོ་མཛད་ཚུལ་ནི།

མཚོ་སྔོན་དང་། ཡུལ་ཤུལ་ནས་དཔེ་རྙིང་ཉམ་གསོ་ཚོགས་པ། ཞེས་མཁན་སྤྲུལ་བཅུ་ཕྲག་གསུམ་ཙམ་གྱིས་གནའ་དཔེ་འཚོལ་བསྡུ་ཕྱོགས་སྒྲིག་འགྲེམ་སྤེལ་དང་། ཁྱད་པར་དུ་ནང་དོན་རིག་པའི་གཞུང་ལུགས་དང་། གསོ་བ་རིག་པའི་གཞུང་གི་སྐོར་དེབ་དུ་མ་དཔར་བསྐྲུན་ཞུས་དག་དང་། སི་ཁྲོན་ནས་གསོ་རིག་གི་དཔེ་རྙིང་དེབ་ཉི་ཤུའི་སྐོར་དཔར་བསྐྲུན་དང་། དཔལ་ཡུལ་པར་ཁང་དུ། སྔ་འགྱུར་བཀའ་མ་སོགས་དཔེ་རྙིང་པོད་དུ་མ་དང་། སྡེ་དགེ་དཔར་ཁང་དུ་དུས་གསུམ་མཁྱེན་པའི་བཀའ་འབུམ་དང་། ཕག་གྲུའི་བཀའ་འབུམ་དང་། གསོ་རིག་སྐོར་སོགས་དཔེ་རྒྱུན་དཀོན་རིགས་པར་ཤིང་ཆིག་ཁྲི་ཉིས་བརྒྱ་ལྷག་བརྐོས་པ་དང་། གཞན་ཡང་བཀའ་བརྒྱུད་དཔེ་རྙིང་མྱུར་སྐྱོབ་རིག་ཚོགས། བཀའ་བརྒྱུད་རིག་གཞུང་ཕྱོགས་བསྒྲིགས། བཀའ་བརྒྱུད་པའི་མདོ་སྔགས་གཞུང་ཆེན་བརྒྱད། ཕྱག་ཆེན་རྒྱ་གཞུང་དང་བོད་གཞུང་ཕྱོགས་བསྒྲིགས། ཀརྨ་མཁན་པོའི་བཀའ་འབུམ། ཆགས་མེད་བཀའ་འབུམ། ཀརྨ་པ་རང་བྱུང་རྡོ་རྗེ། ཀརྨ་པ་མི་བསྐྱོད་རྡོ་རྗེ། ཀརྨ་པ་མཁའ་ཁྱབ་རྡོ་རྗེ་བཅས་ཀྱི་བཀའ་འབུམ། ཟབ་མོ་ནང་དོན་གྱི་འགྲེལ་བ་ཕྱོགས་བསྒྲིགས། ཕག་བདེ་རྒྱལ་གསུམ་བེར་ཅན་རྣམས་ཀྱི་ཆོ་ག་དང་། དེ་དག་གི་རྣམ་བཤད་ཁྲིད་ཡིག་སོགས་ཆ་ཚང་། མགུར་འབུམ་མཛོད་ནག་མ་སོགས་ཕལ་ཆེ་བའི་འགྲོ་སོང་ཡོངས་རྫོགས་དང་། འགའ་རེའི་འགྲོ་གྲོན་ཕྱེད་ཀ་ཙམ་གནང་ནས་གསུང་རབ་མང་ཉམ་གསོ་མཛད་པ་སོགས་ཀྱིས་མཚོན་་བསྟན་པ་དང་། འགྲོ་བ་སྤྱིའི་དོན་དང་། ཁྱད་པར་དུ་བོད་གངས་ཅན་པའི་ཆོས་དང་། རིག་གཞུང་ཉམ་ཐག་དབུལ་ཕོངས་རྣམས་ཀྱི་དོན་ལ་དགོངས་ཏེ། བསྟན་འགྲོའི་སྦྱིན་བདག་ཆེན་མོ་གང་ཉིན་མཚན་ལྷོད་མེད་དུ་དཀའ་ཚེགས་དང་། ངལ་དུབ་ལ་མི་འཛེམས་པར་རླབས་ཆེན་གྱི་ཕྲིན་ལས་སྒྲུབ་བཞིན་པའོ། ། 

དམ་པ་དུ་མས་བསྟོད་ཅིང་གཟེངས་བསྟོད་པ་ནི།
སྔར་རྒྱལ་བ་ཀརྨ་པ་རིག་པའི་རྡོ་རྗེར་རིན་པོ་ཆེའི་སློབ་མ་ཚོས་ཐོབ་ཞུས་སྐབས། རྒྱ་ཤོག་ཁ་གང་ཞིག་གི་ཐོག་ཕྱག་བྲིས་ཕྱག་ཐམ་བཅས་གནང་དོན། བདག་ཆོས་རྗེ་བླ་མའི་ཁྲི་ཚབ་ཡིན་པས། ཉི་མ་མེ་གྲོགས། ཆར་པ་ཆུ་གྲོགས། དེ་ལ་མཐུན་གྲོགས་བྱེད་མི་ཡོད་ན་ཐུགས་བསྐྱེད་སྐྱབས་འཇུག་ནམ་ཡང་མི་བརྗེད། ངན་དགྲ་བྱེད་མི་རྣམས་ལ་ཆོས་སྐྱོང་དྲག་པོའི་བཀའ་ཆད་ཡོད་ཚུལ་གསུངས་ནས་བསྟོད་བསྔགས་བླ་ན་མེད་པ་གནང་། ཉིད་ཀྱི་རྩ་བའི་བླ་མ་ཞེ་ཆེན་ཀོང་སྤྲུལ་རིན་པོ་ཆེར་རྟོགས་པ་འབུལ་དུས། བླ་སློབ་དགོངས་པ་མཉམ་པའི་གསུང་གི་དབུགས་དབྱུང་བསྩལ། བླ་མ་ཀུན་དགའ་དང་། ཨ་འདར་ཀརྨ་གཉིས་ནས་ཇ་ཚག་བསྟན་མཚོའི་དུས་རྟག་རིན་པོ་ཆེར་ཐོབ་ཞུས་སྐབས། རི་རག་སྒེས་གསུམ་དང་ཁྲི་མཉམ་གནང་། བྱམས་མགོན་སི་ཏུ་པདྨ་དོན་ཡོད་ཀྱིས་གདན་ས་དཔལ་སྤུངས་དགོན་དུ་གདམ་ངག་མཛོད་ཀྱི་དབང་གནང་སྐབས། སྤྲུལ་སྐུ་བདུན་ཅུ་དོན་གྲངས་ནང་ནས་ཁྲི་ཐོབ་ཆེ་གྲས་སུ་བཞག མདོར་ན་དཔལ་དབང་ཀརྨ་པ་ཨོ་རྒྱན་ཕྲིན་ལས་རྡོ་རྗེ་གཙོར་བྱས་པའི་མཆོག་དམན་མང་པོས་བསྔགས་བརྗོད་ཀྱི་མེ་ཏོག་འཐོར་བའི་ཡུལ་དུ་གྱུར་ཡོད། པཎ་ཆེན་རིན་པོ་ཆེ་སྐུ་ཕྲེང་བཅུ་པ་མཆོག་གིས་བོད་དར་རྒྱས་དར་རྒྱས་ཐེབས་རྩ་ལྷན་ཚོགས་ཀྱིས་རྒྱུན་ལས་ལས་འཛིན་དུ་བསྐོས། བོད་ལྗོངས་རྒྱ་གྲམ་དམར་པོའི་ཚོགས་ཞུགས་མི་སྣ་དང་། མཚོ་སྔོན་ཞིང་ཆེན་ཡུལ་ཤུལ་ཁུལ་དུ་བོད་བརྒྱུད་ནང་བསྟན་དགོན་སྡེ་ཁག་གི་གདན་རབས་རྩོམ་སྒྲིག་ཁང་གི་ཆེད་ཞུས་བློ་འདོན་པ། ཡུལ་ཤུལ་ཁུལ་སྙིང་རྗེ་མཐུན་ཚོགས་ཀྱིམཚན་འཛིན་ཚོགས་གཙོ་དང་། ཡུལ་ཤུལ་དཔེ་བོད་ཀྱི་དཔེ་རྙིང་ཉམ་གསོ་ཚོགས་པའི་དབུ་ཁྲིད་མཛད། ཀན་སུ་ཞིང་ཆེན་ནུབ་བྱང་མི་རིག་སློབ་གྲྭ་ཆེན་མོའི་བོད་ཡིག་ཚན་ཁག་མཚན་འཛིན་དགེ་རྒན་ཆེན་མོ། ཆབ་མདོ་ཁུལ་སློབ་གསོ་ཐེབས་རྩ་ཚོགས་པའི་ལས་བྱེད་སོགས་ཀྱི་མཚན་རྟགས་ཕུལ་བ་བཞེས་ཤིང་། དེ་རྣམས་སུ་རོགས་རམ་དང་། བཀའ་སློབ་བླ་ན་མེད་པར་མཛད་པར་མ་ཟད། ཕྱི་ལོ་༢༠༡༡་ལོ་དབྱིན་ཡུལ་དུ་ལོ་དྲུག་ཅུའི་ནང་དམན་པར་རོགས་སྐྱོར་གནང་མཁན་མང་པོའི་ཁྲོད་ནས། བྱས་རྗེས་ཆེ་བ་ཅན་དྲུག་འདེམས་པའི་ནང་དུ་དམ་པ་ཁོང་ལ་ཡང་ཉམ་ཆུང་གི་མགོན་སྐྱབས་ཞེས་པའི་གཟེངས་རྟགས་ཕུལ། དེ་ལྟར་དགུང་གྲངས་དོན་གཅིག་ཡན་གྱི་རླབས་ཆེན་གྱི་རྒྱལ་སྲས་ཀྱི་སྤྱོད་པ་རྣམ་བཞིའི་ཕྲིན་ལས་ཟབ་མོའི་འཛམ་གླིང་སུམ་གཉིས་གོ་ལ་ཟླུམ་པོར་ཉི་ཟླའི་འགྲོས་ཀྱིས་བསྐོར་ཏེ། བསྟན་འགྲོར་ཕན་བདེ་ལེགས་ཚོགས་ཀྱི་འདོད་དགུའི་གྲུ་ཆར་རྟག་ཏུ་འཇོ་བའི་མགོན་པོ་གང་གི་གསང་གསུམ་མཛད་པ་བསྡུས་ཙམ་མོ། །
Category:མི་སྣ།